《度岭寄呈座师陆从先先生》
明代·李孙宸

昔年梦想庾关胜，此日初探岭上春。驿路渐看征骑远，梅枝先寄授经人。

忆余少小怀孤尚，雄心直抗千秋上。风尘落落十馀年，谁复百金酬澼絖。

明月从教按剑疑，白雪终投郢客知。不但风云逢遇合，还将山水对襟期。

从此孙阳垂一顾，骥尾青云高自附。万里初腾伏枥躯，八荒任纵追风步。

辞行犹未入增江，缟带先投珠浦傍。近腊沐霜随处满，遥天鸿雁自成行。

庾关此去长安迩，黄金依旧悬燕市。敢道浮名致此身，且抗前旌报国士。

珍重缄题转自怜，绛帷回首思茫然。帝城夜望郎星耀，南海应知凤凰传。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。